ગુલાલ એન્ડ ગ્રુપની સવાર સુધરી ગઈ હતી. રેગિંગ કરીને બધાને હેરાન કરી લીધા હતા પણ હવે એમની માફી માગવાનો સમય હતો. સવારે જે જે સ્ટુડન્ટનું રેગિંગ કર્યું હતું એ બધાને રોઝ ભેટમાં આપીને હવે વેલકમ કરવાનો વારો હતો. આખું ગ્રુપ કોલેજમાં ઘૂમી રહ્યું હતું. ગુલાલના હાથમાં ગુલાબો હતાં અને બાકીની ટુકડીના હોઠ પર ‘વેલકમ ટુ ધી કોલેજ’ ના શબ્દો. મહેશ, ધીરજ, શાલિની, હિતેશ, જીતુ, દીપક, વિશાલ, મનીષ, જીગર, હંસલ અને પ્રભાતને ગુલાલે ગુલાબ આપી વેલકમ કરી દીધું હતું. પણ જયદેવસિંહ ઝાલા કયાંય નહોતો દેખાતો. પ્રભાત અને એની સાથે આવેલા બીજા પાંચ લોકો પણ એને શોધી રહ્યા હતા પણ આખી કોલેજમાં એ ક્યાંય નહોતો દેખાતો.